LidanRubinov/Halacha-QA huggingface dataset:
שאלה: עיכוב שידוכים: אני כבר הרבה זמן מחכה לבן זוג ואין לי הצעות מתאימות. אני מאמינה באמונה שלמה שמתי שיהיה טוב בשבילי אני אקבל אותו ואזכה להקים בית, אבל כל פעם שאני חושבת על זה ורוצה מאוד להאמין צצה לי מחשבה- יכול להיות שמגיע לי אבל יש משהוא שמקפיד עלי. ביקשתי סליחה מכל מי שיכולתי, אבל אולי יש מישהו שנפגע ממני ואני לא מודעת ואני אמורה לבקש סליחה, ה רוצה לתת לי אך אותה אחת מונעת זאת מה, זה הגיוני לחשוב ככה? שמעתי על הרבה בנות שהיו מעוכבות בשידוך ושבקשו סליחה ממורה והם התחתנו, זה מטריד אותי ומפריעה לי להאמין שכל עכבה לטובה כי יכול להיות שהגיע אך יש הקפדה. מה עושים? האם להתחיל לבקש סליחה מכל מי שאני מכירה? האם יכול להיות שבני אדם מונעים מה לתת לי טובות? אני חייבת תשובה מספקת שתרגיע אותי מראש
תשובה: : אין הקב"ה בא בטרוניה עם בריותיו. אין משמעות לכך שתתחילי לבקש סליחה מכל מי שאת מכירה. איזה ערך יש לכך. אם את בודקת את העבר ולא נזכרת במקרה מסוים או אדם מסוים שאת חושבת שהיחסים עימו לא מתוקנים אז אליו תפני. סתם באופן כללי להרהר מחשבות מייאשות זה לא מקדם. העיכוב בשידוך לא נוגע רק להקפדות. יכול להיות אלף סיבות אחרות. והסיבה העיקרית היא שכנראה בהשגחה פרטית הקב"ה חושב שטוב יותר העיכוב. תתרכזי קודם כל במאור פנים ושמחה. תוסיפי לכך תפילה ועשיית חסד. ובעז"ה תזכי לישועה פרטית וכללית.
שאלה: דין כריכת ציצית: לאיזה צד כורכים את החוט המלופף של ציצית, לצד שמאל או לצד ימין, ולמה?
תשובה: אין זה משנה לאיזה צד כורכים את החוט המלופף של ציצית. קיימת מעלה לכרוך את החוט המלפף את שאר החוטים לצד ימין על פי הכלל - כל פינות שאתה פונה לא יהא אלא לימין.
שאלה: הלויתנים הגדולים: אומר הנביא ישעיה: ביום ההוא יפקד ה בחרבו הקשה והגדולה והחזקה על לויתן נחש ברח ועל לויתן נחש עקלתון והרג את התנין אשר בים: המדרש אומר: ששני לויתנים אלו גדולים מן העולם, ואילמלי נזקקים זה לזה מחריבים את העולם. מה עשה הקב"ה? הרג את הנקבה ומלחה לצדיקים לעתיד לבוא, וסרס את הזכר, ומבשרו יאכלו הצדיקים בגן עדן. שאלתי היא: האם היזקקותם של הלויתנים זה לזו מחריבה את העולם כדוגמת מעשה אדם וחוה שנתפרדו לניצוצות קדושה? האם הזכר הוא בבחינת אותו ספר תורה אחד ויחיד שנגנז, ונקוד למעלה ולמטה בפסוק: "ויהי בנסע הארן?" האם זהו בבחינת משיח בן יוסף? רשע (בתמימותו) למעלה? ומי הוא בבחינת "התנין אשר בים?"
תשובה: לשואל דברי ח אודות הלויתנים הגדולים רומזים לדברים עליונים ועמוקים. כדי להבינם לאשורם יש להקדים הקדמות רבות ולהעפיל אל תורת הח"ן. ראה למשל גור אריה בראשית א, כא ועקידת יצחק לספר בראשית שער ס. ולוואי ונזכה להיות ראויים. נאמנה
שאלה: אבל שאשתו היא המפרנסת העיקרית: אברך שאבל על אביו ותורתו אומנותו, ואשתו פקידה במשרד ממשלתי. האם אפשר לומר שמעשה ידיה לעצמה, ומותר לה לעבוד כל ימי השבעה שבעלה יושב כי היא מכלכלת את הבית?
תשובה: לא נוהגים כדברי הרמב"ם והשו"ע (שע"ד) שכל מי שמתאבל עליו מתאבל עמו, ולכן האישה לא נוהגת דיני אבלות כלל כאשר בעלה יושב שבעה ובין השאר מותר לה לעבוד כרגיל.
שאלה: לשון הרע על מורה שהפרה סודיות: הרב! לפני שלוש שנים בערך כשהייתי באולפנה דיברתי עם המחנכת שלי על המשפחה שלי וסיפרתי לה שההורים שלי גרושים. אני לא מסתירה את זה שיש לי הורים גרושים, אבל גם לא מפרסמת את זה בראש חוצות, והמחנכת שלי הייתה מודעת לכך. סיימתי את האולפנה לפני שנתיים, ושנה שעברה פתאום קיבלתי טלפון מנערה שלומדת באולפנה שלי וקטנה ממני בשנתיים. היא אמרה לי שההורים שלה גם גרושים והיא רצתה להתייעץ איתי במשהו שקשור לעניין. שאלתי אותה מאיפה היא יודעת שההורים שלי גרושים (כי אני בטוח לא סיפרתי לה), ואני לא זוכרת בדיוק, אבל נראה לי שהיא אמרה שאותה מחנכת שלי סיפרה לה. אני לא נתתי שום רשות למחנכת שלי לספר זאת לאנשים אחרים, וזה מאוד פגע בי שהיא סיפרה את זה. אמנם לא מפריעה לי שאותה בת יודעת מכך, אבל יש בזה עניין של דברים אישיים שלא אישרתי שיפורסמו. יש לי כמה שאלות שקשורות לעניין בעניין לשון הרע: האם זה שהאמנתי לאותה נערה שהיא אמרה שזאת המחנכת שלי שסיפרה נחשב קבלת לשון הרע? והאם זה אומר שהחטאתי אותה במסירת לשון הרע? אם כן, האם יש דרך לעשות תשובה? בנוסף, עד היום מאוד קשה לי לסלוח לאותה מחנכת ואני רוצה לדבר איתה על העניין ולשאול אותה מאיפה היא קיבלה רשות לספר, ואם היא הייתה מבקשת ממני רשות הייתי מסכימה. וגם כדי לדבר איתה על זה כדי למנוע שהיא תספר עוד פעם דברים גם על בנות אחרות, כדי שלא יפגעו עוד בנות. אבל אני חושבת שאם אני אדבר איתה על כך אני כמובן אצטרך להגיד לה שאותה נערה אמרה לי שהיא זאת שסיפרה לה שההורים שלי גרושים, ובכך בעצם אני אגיד לשון הרע על אותה בחורה. העניין הזה מאוד חשוב לי, ואני ממש רוצה לדבר עם המחנכת שלי על זה כי אני מרגישה שרק כך אני אוכל לסלוח לה. אז האם מותר לי לדבר עם אותה מחנכת? אם לא מה עליי לעשות??
תשובה: : להערכתי המחנכת סיפרה לשם תועלת  כדי שהחורה השניה תוכל להעזר בך  וכנראה שמההתנהגות הזורמת שלך היא הבינה שאין לך הקפדה לספר זאת לתועלת. בפועל יש כאן טעות של המחנכת. להערכתי המחנכת תשמח שתדברי איתה ותאמרי לה את הקושי הגדול מנקודת הראות שלך. הדרך לדבר הוא לדבר על הקשיים שלך ועל הרגשות שלך. לא לנתח את מה שהמורה עשתה. את צריכה להתמקד רק בקושי שלך וברגשות שיש בך. בודאי לדבר בכבוד עם המחנכת.
שאלה: דיני זב לעניין עליה להר הבית: הרב כתב לגבי עלייה להר הבית שצריך :"לוודא שהאדם לא טמא בטומאה חמורה ממת (זב, וכו )" האם יש היום טומאת זב? איך בן אדם יודע אם הוא טמא בזה? ואיך נטהרים ממנה? הרב השאלה לא בטוח שהיא הלכה למעשה אבל אולי היא תשמש לכזאת. וסליחה על ההטרחה!! השאלה נשאלה בהמשך לשאלה "עלייה להר הבית בזמן הזה"
תשובה: סתם אדם לא חשוד בטומאת זב שאינה שכיחה. אם אדם חושב שהוא זב, ורופא אישר זאת, הוא צריך לספור שבעה ימים נקיים ואז לטבול במים חיים- מעיין. ואז הוא טהור.
שאלה: צבע רצועות שירד, האם צריך להניח מחדש?: בקצה הרצועה של התפילין של יד ירד הצבע, כמעט לגמרי. לכל הרוחב, ובאורך של סנטימטר וחצי בערך. צבעתי אותם מחדש, והשאלה האם אני צריך להניח את התפילין מחדש.
תשובה: אם נותרו עדיין אפור כהה לא צריך, ואם ירד הצבע לגמרי לכתחילה יש להניח שוב אך ללא ברכה. טעם הדבר, שבביאור הלכה (סי' לג ד" הרצועות) הסתפק אם די בכך שהן שחורות באורך הרצועות הנצרך לפי ההלכה או שצריך שיהיו שחורות כולן, וכן לדעת המהרש"ג הולכים לפי הרוב.
שאלה: מציאת בן זוג באותה רמה: רציתי לשאול נכון שאומרים שהאדם בונה את עצמו ברמה הדתית עד לשידוכים וכך מזווגים לו מן השמיים מישהי שהיא ברמה דתית דומה.("אעשה לו עזר כנגדו")אז איך יש זוגות שהאיש דתי מתחתן עם חילונית? הרי הם לא באותה רמה רוחנית דתית.
תשובה: הקב ה מזווג לאדם זיווג הגון לו אבל לא כתוב בשום מקום ששניהם צריכים להראות דומים לא חיצונית ולא דתית. אלא ה  רואה ללבב ויודע מה טוב לכל אחד ואחת. האתגר של האדם הוא למצוא את הקשר ולמצוא בעיני אלוקים ואדם.
שאלה: מתן צדקה למישהו חשוד: אני עובר הרבה במרכז העיר ומשתדל לתת צדקה למי שמבקש. לפעמים יש לי חשד לגבי הקבצן, כי הם לא תמיד נראים שפויים, שישתמש בכסף לצרכים לא טובים כגון סמים וכדומה. הרבה פעמים שמעתי סיפורים כאלה. שמעתי שאסור להשיב פני עני ריקם. אז מה לעשות?
תשובה: כמו כול מצווה ראוי שתעשה אותה בצורה טובה לתת לאנשים ראויים. לצאת ידי חובה אתה יכול לתת פרוטה בלבד   עשר אגורות.
שאלה: יצירת צורת אדם: הרב. למדתי שיש איסור לעשות צורת אדם באופן שהיא בולטת ובצורתה השלמה, וראיתי שאמנם המהרי"ט מצא פתח להתיר עשיית בובות, אך רוה"פ אסרו עשיית בובות מפלסטיק, מחימר, פלסטלינה וכיוצ"ב. שאלתי היא לגבי בובה שנתפרקה מקצתה, האם מותר להרכיבה, או שיש בזה משום עשייה? וכן בובה מבד שנקרעה ידה האם מותר לתופרה או שזה ג"כ כלול באיסור לעשות צורת אדם?
תשובה: תחבר את הבובה בצורה שלא תהיה שלמה לגמרי.
שאלה: מספר ימי קיטרוג השטן: הרב, ביומא כ ע"א כתוב כי השטן בגימטריא שווה 364, לומר שהשטן מקטרג כל השנה חוץ מיום כיפור. אבל 364 זה מספר ימות החמה, ויום כיפור זה בשנה יהודית שהיא אם אני לא טועה 355 יום. יוצא שהשטן מקטרג 364 מתוך 365 אבל בכלל יום כיפור זה 1 מתוך 355. איך זה מתיישב? מראש
תשובה: לשואל שאלתך אודות מנין שנות השנה עליו נסמכים ח נשאלה על ידי רבי יהונתן אייבשיץ בספרו "יערות דבש" (ח"א דרוש ו') ששאל: הלוא אנו מונים חודשינו ללבנה, ושנת לבנה רק שנ"ה או שנ"ד ימים, א"כ נמצא שישנם עשרה ימים מיותרים? והשיב, שידוע שאותיות מ"ם ונו"ן מתחלפות, כדמצינו ב'מגרשיהם' 'מגרשיהן', והנה בכתובים כתוב 'שטן' עם נו"ן, אבל בתורה (בראשית כז מא) נאמר: 'וישטום עשו ליעקב', ועשו הוא השטן באמת, ונאמר: 'שטם' במ"ם והוא כמספר שנות הלבנה. נאמנה
שאלה: "לא תחסום שור בדישו": הרב. בספר דברים פרק כה פסוק ד כתוב "לא תחסום שור בדישו", דין תורה לאפשר לשור בזמן החרישה לאכול תוך כדי עבודה. האם בימינו מותר לאדם עובד לאכול תוך כדי עבודתו?
תשובה: נאמר פסוק מפורש גם לגבי אכילת פועל: "כי תבא בכרם רעך ואכלת ענבים כנפשך שבעך". אמנם זכות זו קיימת לפועל רק כשעובד בדבר המחובר לקרקע שנגמר גידולו, כגון שעובד בקטיף, או בדבר שכבר אינו מחובר אך טרם נתחייב במעשרות. פרטי דינים אלו מבוארים בשו"ע חושן משפט סימן שלז.
שאלה: השבת אבדה בכסף: לפי הבנתי, אם מצאתי אבדה שברור שהתייאש ממנה המאבד אינני חייב בהשבת אבדה. כסף לרוב כלול באבדות שמתייאשים מהן, (במקרה שאינו בתוך ארנק וכדומה) לכן אני שואל - האם אני מחויב בהשבת אבדה במקרה שראיתי שטר שנופל מכיסו של אדם?
תשובה: צריך להחזיר את הכסף. הסבר תשובה: אמנם בכסף מתייאשים מכיוון שאדם עשוי למשמש בכיסו בכל שעה ושעה, ולכן ברגע שאני מוצא את הכסף אני מניח שכבר משמש וממילא התייאש- אבל ודאי שגם זה לוקח זמן מסוים. כשראיתי שהשטר נופל ולקחתי זאת לפני שהספיק למשמש אזי זה נחשב "באיסורא אתי לידה" - ובמקרה זה לא יועיל ייאוש של הבעלים, לכן חייבים להחזיר כיון שלא הספיק להתייאש.
שאלה: מלך כיום במדינת ישראל: בתשובה לשאלה הנ"ל הרב אמר כי לממשלה סמכות כמו למלך שנבחר ע"י העם. אך מה עם זאת שהמלך אינו ראוי בגלל יראת שמים שאין לו ומשום שאינו הולך ע"פ דרכי התורה ומלך צריך להיות גם מזרע דוד? בנוסף, אם נבחרת אשה לראשות הממשלה האם עדיין לממשלה סמכות כשל מלך, הרי כתוב בדברים י"ז,ט"ו "מלך" - ולמדים שלא מלכה, ואין פה עניין של המשכת המלוכה בירושה. השאלה נשאלה בהמשך לשאלה "הסמכות ההלכתית של המדינה"
תשובה: הראי"ה קוק כותב שהסמכות להכריז על זמן מלחמה, לגייס אנשים או לגבות מסים עוברות לעם ואם העם בחר ממשלה והיא עושה חוקים - כמובן שלא יהיה נגד התורה, אם זה נגד התורה אפילו למלך כשר אסור לשמוע. אבל בדברים שבין אדם לחברו דינא דמלכותא דינא, כל מה שהוא בענייני ממון כגון גביית מיסים, היתרי בניה, מהירות נסיעה - בזה דינא דמלכותא דינא הוא מהתורה. וגם אם המלך רשע, האם פקע ממנו דין מלך?! לא שמענו דבר כזה. אם אתה רוצה לעיין יש על כך אברבנל בפרשת שופטים, הוא אומר במפורש שגם אם המלך הולך נגד התורה דיני המלוכה לא פוקעים ממנו. גם אשה, אם קבלו עליהם זה חל גם אם לא צריך לעשות את זה. יש מחלוקת לגבי דבורה היא הרי שפטה את ישראל, יש דעה שאישה היא פסולה לדון ושם קיבלו עליהם, יש דעה שאישה רק פסולה להעיד אבל לדון כשרה, ויש דעה שהיא רק לימדה אותם משפטים אבל לא דנה.
שאלה: כלים כשריים: ושבוע טוב. ברצוני לשאול שאלה אשמח אם תענה. א. אם ניקיתי כלי חלבי עם ספוג בשרי או להפך כלי בשרי עם ספוג חלבי. האם צריך להכשיר את הכלים? ב. שמעתי שאין בעיה שיש רק כיור אחד.אבל מותר לשים כלים חלביים או בשריים אחד על השני? איך מסתדרים עם כיור אחד?
תשובה: א. אין צורך להכשיר את הכלים. הרחבה: לכתחילה אין להשתמש באותו ספוג לניקוי כלים חלביים ובשריים, כיון על ידי הסבון האוכל לא נפגם מאכילה לגמרי, ועדיין ראוי לאכילה  לאחר שטיפתו, וכשנשארות חתיכות בשר וחלב בעין על הספוג, אם משתמשים בזמן הניקוי במים חמים עלול להיבלע מהחתיכות הללו בכלים ולאסור אותם. בדיעבד, אם שטפו כלים, ולא ניכר חתיכות בעין, או שהמים היו מים חמימים לא נאסרים הכלים. ב. הדרך הנוחה לשימוש בכיור אחד היא על ידי קניית משטחים מוגבהים ( רשתות) נפרדים לבשרי ולחלבי ולהניחם בתחתית הכיור לפי הצורך. כאשר אין רשת או משטח מוגבה, ניתן להדיח כלים בשריים ולאחריהם כלים חלביים (או להיפך) בשני תנאים: א. לאחר ניקוי טוב של הכיור משיירי האוכל. ב. יש להשתמש במים פושרים או קרים אך לא במים רותחים. בכל מצב יש להקפיד להפריד בין חומרי הניקוי ועל נקיון הברז.
שאלה: המשך שאלה-השמות אסף אוהד ומאור: הבנתי זאת משום שנשאלת ע"י שואל האם להוסיף ישראל לשמו:אסף וענית אפשר וטוב.לעניות דעתי נראה מתשובתך כי ישנו חוסר או משהו דומה בשם אסף לבדו. שנית,רציתי לשאול לגבי השם אוהד שלא ענית אודותיו וכן השם מאור (שאינו שם אדם וקראתי שעדיף לקרוא על שם אדם) שלא שאלתי בשאלה הקודמת. אלפי תודות! השאלה נשאלה בהמשך לשאלה "השמות אסף ואוהד לבן"
תשובה: התכוונתי שאין קלקול בשם ואפשר להשתמש ובכלל הוא שם טוב. גם שמות אלו הם שמות טובים, אוהד טוב יותר כי הוא נזכר בתורה כנכד של יעקב אבינו.
שאלה: צוואת ר"י החסיד - יחיד כנגד רבים?: האם אין כיום לחשוש לצוואתו של ר יהודה החסיד לחלק מהסעיפים למשל שלא ישא בת אחיו או בת אחותו, היות ודעת המשנה בעד, וכן תנא דבי אליהו בעד, ושהיו גבוהים מר יהודה החסיד, ולהגדיר סעיף זה יחיד ורבים הלכה כרבים? וכן בסעיפים שונים בצוואתו שניתן למצוא היתרים במקומות אחרים, ואין לחשוש לכך?
תשובה: לשואל, על צוואת ר"י החסיד נשתברו קולמוסין, עיין בספר חסידים במהדו' הרב ראובן מרגליות זצ"ל (הוצ' מוסד הרב קוק) במבוא עמ' ג-ו, ובהערות מפורטות על כל סעיף וסעיף שם, כגון בעניין נישואי בת אחיו ואחותו (עמ' טז הערה לב). בוודאי ר"י החסיד לא בא לחלוק על ח, אלא להזהיר על דברים שמבחינה הלכתית צרופה הם מותרים והוא ראה שיש בהם סכנה מסוימת. ויש אומרים שזוהי צוואה לזרעו בלבד. כך כתב בעל 'נודע ביהודה' (מהדורא תניינא אבן העזר סימן עט): דע תלמידי החביב ויהיו דברים הללו חקוקים על לוח לבך לזכרון הכלל הגדול, שאין לכל חכמים שאחר התלמוד רשות לומר דבר נגד התלמוד, והאומר דבר לסתור קוצו של יו"ד מדברי התלמוד - לא יחשב בכלל חכמי ישראל, ואמנם כשאנו מוצאים אחד מחכמי ישראל המוחזק בתורה וביראה בלי ספק, שכתב בספר דבר הסותר לדברי התלמוד - חייבים אנו למשכוני נפשין   למשכן את עצמנו, להתאמץ  לתרץ דבריו, שלא דיבר  אלא  רק לשעה או למשפחה פרטית, ודברי תלמוד - הם על הכלל. וכיוצא בזה אנו מוצאים לרבינו יהודה החסיד בצוואה שלו דברים שכמעט אסור לנו לשומעם, כי הוא אומר שלא ישא בת אחותו ובגמרא אמרו שהוא מצווה. ואם היה החסיד מצוה צוואה זו לכל ישראל הרי הוא סותר לדברי תלמוד, והיה אסור לנו לקבל דבריו כלל. אבל האמת יורה דרכו, כי החסיד לזרעו אחריו ציווה לדורי דורות, כי ראה ברוח הקדש שזרעו לא יצליח בזיווגים כאלה, ובזה אינו סותר דברי התלמוד, שהוא על הכלל ודברי החסיד היא על הפרט". גם על פי הדעה שדבריו נאמרו לכל ישראל, הראי"ה קוק (עזרת כהן סי' ו-ז) סייג זאת לחו"ל בלבד. "והעיקר נ"ל שבדברים כאלה, שיש בהם גדר של קפידא מצד מזל וכיוצא בזה, יש מקום גדול להקל בא"י יותר מבחו"ל, שהיא ארץ אשר ה' אלקיך דורש אותה ומופקעת משליטת מזלות לגמרי". בפרט בענייני שידוכים, כאשר בני הזוג מעוניינים להינשא ומתאימים ביראת שמיים ומידות, אין למנוע נישואין מחמת הצוואה (עזרת כהן, שם).
שאלה: המשך לשעור גריס בכתמים: הרי אם יש מה לתלות אפשר בכתמים גם יותר מ-21 מ"מ? האם הרב מתכווין לתלות אפילו בדבר כלשהו,כגון שיש לה כאב באו"מ, אך בכלל לא יודעים שיש לה פצע אלא סתם כאב, ואז לזה הרב התכוון שנקל מדין ס"ס- כי ספק אולי יש שם פצע, וספק כמו הרב פישר? השאלה נשאלה בהמשך לשאלה "שיעור גריס לקולא"
תשובה: ב 21 מ"מ אנו תולים במאכולת גם אם איננו יודעים על קיומה. וביותר מזה רק אם יודעים שהיתה כאן סיבה לכתם.
שאלה: כפפות לנטילת ידיים: האם אשה שסובלת כמה חודשים מאגזמה חריפה ביד, וזה כואב- האם מותר לשם הריפוי שלה, שתלבש כפפות שהולכת לישון בלילה וכאשר היא אוכלת לחם, ותהיה פטורה מכל הנטילות ידיים?
תשובה: חכמים קבעו דבריהם לבריאים ולכן יכולה להקל בכך עד שתתרפא. הרחבת התשובה: נטילת ידים שחרית - לטעם הראש שידיים עסקניות כפפות מועיל לרשב"א משום בריה חדשה ולדעת הזוהר משום רוח רעה - לא יועיל, אם היא יכולה ליטול ידיה לסעודה עד סוף קשרי האצבעות עדיף מכפפות.(שבט הלוי א, מד) ועוד להוסיף על כך נטילת ידיים שחרית ולהתנות שיועיל לכול היום (שו"ע קסד) אף שלא סומכים על זה בבריאים,לגבי בעיה רפואית אפשר לסמוך עד שתתרפא.
שאלה: צום לחתן וכלה ספרדים בתענית אסתר: חתן ןכלה ספרדים שלא נוהגים לצום ביום החתונה, אם הם מתחתנים במוצאי תענית אסתר האם חייבים לצום?
תשובה: שיהיה במזל טוב. הנכם חייבים לצום אינכם בשבעת ימי משתה. הסיבה היחידה להקל היא שהצום מוקדם, ואז מקלים יותר. ולכן אם הנכם מרגישים בטוב אתם צריכים לצום.
שאלה: תחנון המנחה ביום בר-מצוה: למנהג והספרדים: הנתיבי עם כותב בסימן קלא בשם נהר מצרים, שביום הבר המצוה וגם שמניח תפילין - לא אומרים תחנון בשחרית. האם במצב הנ"ל, אחרי שחרית הלכו המשפחה להתפלל מנחה בכותל המערבי כאשר רוצים אח"כ לאכול סעודת מצוה- במקום אחר, היגידו תחנון במנחה? לכאורה אין כאן את הצירופים שאמר הנתיבי-עם, למנהג שלא יגידו תחנון בשחרית.
תשובה: כיון שהמנין הוא של המשפחה וכל התכנסותם לשמחה של מצוה לא יאמרו תחנון.
שאלה: הפסק טהרה ובדיקה בסוף שבעת הנקיים: למנהג הספרדים- מה הדין אם אשה עשתה רק הפסק טהרה, ובדיקה בסוף שבעת הנקיים? בשו"ע קצו, למרות שכותב "סתם" ו"י"א" מסיים ואין להקל כמו הי"א, משמעות הלשון שזה גם בדיעבד כי כשרוצה השו"ע להגיד מה לכתחילה ומה בדיעבד הוא כותב יש את זה הרבה בהלכות מליחה. האם יש כאן ספק ספיקא- ספק כמו רוב הראשונים שדי בבדיקה אחת בכל שבעת הנקיים. וספק כמו כמה ראשונים,שדי בקינוח בז"נ וזה שלובשות בגד תחתון צמוד, מה שלא היה בגד כזה בזמן השו"ע, ורואות שאין כלום כי הבגד לפנינו, זה בדיקה לאותם שיטות. חשוב לציין את דעת החת"ס בהגהות לשו"ע קצג, שס"ס מהני כאשר היא בחזקת טהרה גם כאשר זה ס"ס חלש, וכותב לדוגמא שזמן ז"נ זה זמן של חזקת טהרה. האם אפשר להקל לכתחילה במצב זה בגלל ס"ס?
תשובה: לא ראוי להקל לכתחילה נגד דעת השו"ע אלא רק במקרים נחוצים מאוד.
שאלה: המשך כמות הפרשת חלה- 3: לרב. רב בית כנסת שהולך לפי הבא"ח, אך בקהילתו יש אנשים יוצאי בבל, מרוקו וכדומה, האם יגיד להם שחוץ מיוצאי בבל, המנהג בירושלים כרב חיים נאה? השאלה נשאלה בהמשך לשאלה "המשך כמות הפרשת חלה 2"
תשובה: לא ראיתי את הרב אליהו זצ"ל שאמר כך אלא אמר שהברכה היא כדעת בא"ח והזכיר שיש נוהגים בפחות כידוע.
שאלה: סעודת ליל שבת ביחד: האם יש אפשרות בדרך כלשהי למנוע איסור יחוד כשזוג חברים יושב לבד לאכול ארוחת ערב שבת בדירה?
תשובה: רק אם יושבים בחדר בו יש חלון גדול הנשקף לעבר שכנים אחרים. ולעצם העניין, מדוע לא יאכלו סעודת שבת יחד עם משפחותיהם?
שאלה: הנאה ממעשה שבת: ו לרב. האם במקרה הנ"ל יהיה אפשר להסתמך על זמן ר"ת המאוחר יותר שהרי מותר להנות ממעשה שבת בדבר השנוי במחלוקת? השאלה נשאלה בהמשך לשאלה "חיבור פלטה חשמלית לאחר כניסת שבת"
תשובה: לדעת הגר"ע יוסף זצ"ל אין להסתמך על ר"ת להקל כיון שהמנהג כגאונים נחשב כוודאי. (שם ח)
שאלה: נדר או לא נדר.: לפני כ-9 שנים בגיל 16 עשיתי שטות גמורה,הייתי במצב נפשי לא טוב,בודדה מאוד,ומאוהבת קשות באיזה ילד מהשכבה שלי ויום אחד כשהייתי על קברו של סבא,נדרתי נדר על שאם אותו ילד יאהב אותי בחזרה,לא אקיים איתו יחסים עד X זמן. הייתי נערה חסרת בטחון באותה תקופה,וכאשר אותו ילד אכן נכנס לחיי פתאום,קרה מה שקרה והנדר הופר. סבא כבר בא לי בחלומות לא פעם ונראה שסלח לי.אך למרות כל זאת.אני מרגישה כאילו יש עליי מעין קללה מאז בכל תחום הזוגיות. אני מאוד מחוזרת אך עובדה היא שמעולם לא הצלחתי להיות בזוגיות אמיתית ויציבה. אני אומנם לא דתייה,אך כבר חוששת שאולי יש קשר בין הכשלון בתחום הזוגי והנדר הזה. עד כמה שזה נשמע טיפשי. שאלתי אלייך היא.האם בכלל דבר כמו שעשיתי נחשב נדר? אשמח אם תרגיע אותי,ככה גם החסימה בראש תשתחרר,זה ממש מטריד אותי מאז, וכל פעם שעוד נסיון לזוגיות נכשל עוד לפני שהתחיל אני כבר ממש חוששת שזה קשור בנדר הזה. :)
תשובה: ב"ה לך. קראתי את מכתבך ואני מאוד מבין אותך. פעמים רבות, כאשר דברים לא זורמים לנו באופן שבו היינו מצפים, עולות בדעתנו כל מיני מחשבות לא קלות, שבאות לתרץ את השאלה, מדוע לא הולך לנו. השאלות והתהיות מקשות עלינו מאוד, ופעמים רבות עצמן מהוות בעיות שהורסות לנו את האפשרות להמשיך הלאה. אינני חושב שיש מקום לנדר הזה, שכן הוא נוגד את היהדות, ואין מקום לנדר כזה. כמובן שהוא היה נדר לא טוב, שאסור לעשות דברים כאלו, אבל לאחר מעשה חשוב לדעת שהוא לא תקף, ואין בכך קשר לסבא גם אם הדבר היה על קברו. ובכל זאת, חשוב להתייחס למציאות שבה את נמצאת. את יודעת, שביהדות ישנה הדרכה מאוד ברורה וממש נפלאה לכיצד לבנות זוגיות נכונה וטובה. גדולי ישראל השקיעו את כל הכשרונות שלהם כדי ללמד אותנו כיצד באמת בונים משפחה לפי התורה, משפחה שתהיה מלאה בשמחה, תהיה עם המון אוצרות נפלאים של זוגיות טובה, של ושל אמון הדדי גדול ובריא. פעמים רבות ישנם אנשים שחושבים שאין כל בעיה לבנות זוגיות, שזה דבר כל כך טבעי, אך כידוע גבר ואשה שונים מאוד בטבע שלהם, ואף בדרך כלל הרקע שהם גדלו עליו שונה מאוד, ולכן פעמים רבות זוגות שמתחילים את הקשר ביניהם באהבה וב מגיעים לשברים לא נעימים שמתגלגלים עד כדי גירושין. חשוב ללמוד זוגיות, חשוב ללמוד איך להקים בית יציב, ולתורה ישנה הדרכה מאוד ברורה וחשובה בנושא זה. אני מאוד ממליץ לך, דוקא במצב שלך לנצל את אוצרות עמנו ולזכות להתקדם על ידם. אם תרצי אשמח לעזור לך בכך. הרב יצחק גרינבלט.
שאלה: צאת השבת: ו לרב. לגבי שאלה בסעיף 3 לפי הידועה לי 3 כוכבים הם לא בכוכבים קטנים לכן אין לסמוך על ראית כוכבים האם זה נכון ומחילה השאלה נשאלה בהמשך לשאלה "טעם כמה הלכות בשבת"
תשובה: צריך לראות שלושה כוכבים קטנים. א"א לקבוע שיצאה השבת לפי כוכבים בינונים כיון שאנו לא בקיאים בראיית הכוכבים ושמא כוכבים אלו נראים גם ביום.  שולחן ערוך רצג ב  וכפי שכתבתי הטוב ביותר להעזר בלוחות שנה.
שאלה: בקשת מקור: ראיתי פעם כתוב שאם יהודים לא אוהבים זה את זה אז נבראים מזה ככה וככה (כמות גבוהה) של מלאכי חבלה לכל האזור. האם יש מקור לזה?
תשובה: לשואל דברים דומים ישנם בבמדבר רבה (יא, ז): "גדול ה שלא ברא הקדוש ברוך הוא מדה יפה כמו ה ומנעה מן הרשעים שבשעה שנפטרין מן העולם ג' כתות של מלאכי חבלה מקדימות אותו הראשונה אומרת: 'אין '.". נאמנה
שאלה: דיני מליחה וצלייה לספרדים: למנהג הספרדים- 1. האם ניתן לכתחילה להכשיר בשר במלח דיאטטי שחולים אסור להם מלח רגיל? אולי מלח כזה לא עושה את הפעולה,שח רצו שיעשה? וחולים אלו יאכלו רק בשר ועוף צלוי? 2. אם טיגנו ביצים אורגניות ומצאו באחת מהם דם, האם צריך פי 60 כדי להתיר את שאר המאכל? כמובן הוציאו את חתיכת הדם 3. האם בשר שנטחן, עשו ממנו קציצות והתברר ששכחו להדיחו ולמלוח אותו, האם מהני עכשיו למולחו ואז לבשלו? הרי דעת הסמ"ק והסמ"ג שהטעם בהדחה הראשונה כי יש דם בעין וההדחה פועלת להסירו שלא יבלע פנימה וכאן ההדחה לא נעשתה 4. בשאלה הקודמת האם צלייה תעזור? 5. האם בשר שנצלה על האש ונשפך עליו מים, האם נאסור כי המים שנשפכים על הבשר תוך כדי צלייתו מפעפעים בו ומבשלים אותו ונמצא שנתבשל הבשר בדמו?
תשובה: 1. צריך לברר אם יש לו תכונות של מלח כמו יבוש ושמירת הבשר מריקבון אפשר להכשיר ואם הוא רק סוג של טעם מלח אין להכשיר בו. 2. אם הביצים מופרות ע"י זכר צריך 60 מהביצה ואם לא מספיק 60 כנגד הדם. 3-4. אי אפשר להכשיר כך אלא רק ע"י צליה. 5. אם זה תוך כדי צליה אין לאסור כי בשול אוסר כיון שאין למים מקום לזוב הם מבשלים את הבשר עם הדם, אבל על האש המים זוחלים ולא נשארים על הבשר ומה שנשאר נשרף מיד ולכן אין לאסור.
שאלה: דלת שניזוקה: איך אנחנו מגדירים נוסע במוניות? האם נחשב שהוא שכר את הנהג לקבל זכות שימוש ברכבו, או שנחשב שהוא שכר את המונית עצמה? נפקא מינה לעניין נוסע שיצא מהמונית, פתח את הדלת ורכב אחר פגע בדלת והזיקה. אם נגיד שהוא לא שכר את המונית עצמה אז אין דינו כשוכר שבעליו עימו, ואז נחייב את הנוסע?
תשובה: יש לדון האם הנוסע במונית שוכר את המונית ואת הנהג לצורך נסיעתו, או שוכר זכות מסוימת במונית ואת הנהג לצורך נסיעתו. אך בין כך ובין כך הנוסע יתחייב על נזקי ממון שמזיק וכגון שפתח הדלת באופן שברור שהיא תינזק. ויפטר על נזקים עקיפים שנגרמו על ידי פשיעה שלו. באופן שהנוסע הזיק כך שהוא מוגדר אדם המזיק, הוא חייב, גם אם נגדיר אותו כשומר שבעליו עמו, מכיוון שדין בעליו עמו שאינו פוטר נזיקין. אך אם הנזק הוא עקיף ונגרם כתוצאה מפשיעת הנוסע, יש לפטור אותו: אם הנוסע אינו שוכר את המונית. אין בסיס לחייבו על נזקים עקיפים שנגרמים עקב פשיעה שלו. כך גם אם הנוסע מוגדר כשוכר את המונית, וממילא היה מקום לחייבו על פשיעה מדין פשיעת שומרים, יש לפטור אותו מדין בעליו עמו. גם במציאות בה המונית שייכת לחברה והנהג הוא שכיר כך שאינו בעל המונית, יש לפטור את הנוסע על נזקים שאינם ישירים, מחמת דין בעליו עמו, יש לנוסע קי"ל כדעת הרמ"א סימן שמו ה שפוסק כדעות שמחילים דין בעליו עמו אף כששליח הבעלים עמו במלאכתו, וכן נוקט הש"ך שם. באופן שלא נדרש מהרכב הפוגע לעצור ללא פגיעה בדלת הנפתחת, וההיזק מוגדר כרוח מצויה, יש לחייב את הנוסע מדין אדם המזיק. אך אם נדרש היה מהנוסע מאחור לעצור או שמסיבה אחרת הנזק מוגדר כרוח שאינה מצויה. למרות שפתיחת הדלת מוגדרת כפשיעה, כיוון שהבסיס לחיוב הנוסע הוא מדין פשיעת שומר, יש לפטור אותו מדין בעליו עמו. הרב מרדכי גרוס.
שאלה: קדושת דברי תורה: לרב דוד חי הכהן למנהג הספרדים- מי שכתב ציטוט קודש כמו: "הוי עז כ:" ומצייר ציור של נמר, האם מותר לזרוק דבר כזה? האם זה דומה למה שרש"י צייר בפירושו לגמרא ציורים להסבר דבריו, וכתב בפירושו "כזה" שהציור הוא חלק מפרש"י?
תשובה: הציור לבד איננו קדוש, ורק אם יש דברי משנה או גמרא או פירושים אז יש בזה קדושה.
שאלה: אבידה באיזור חילוני: מי שמוצא אבידה עם סימנים במקום חילוני, האם הדין הוא במי שמוצא אבידה באיזור של גויים שלא צריך להחזיר?
תשובה: יהודי שלא נוהג בכל המצוות איננו חילוני ויש להחזיר לו אבידה, בפרט בדורנו שכתבו הפוסקים שרובם ככולם הם תינוקות שנשבו.
שאלה: מתנה ששליח קיבל: בקשתי משכן שלי שיקנה לי מוצר מסוים מחנות פלונית והוא קנה בחנות אחרת את המוצר מוצר באיכות טובה ובמחיר טוב. בחנות שהלך אליה הוא קיבל מתנה בגלל הקניה. למי שייכת המתנה?
תשובה: מתוך דבריך נראה כי האמירה לקנות בחנות פלונית הייתה בבחינת "מראה מקום" עצה טובה ולא תנאי או הקפדה מחייבת. לאור זאת - הדין יהיה, שאם השליח קיבל את המתנה באופן סתמי, כהטבה שניתנת ללקוחות שבאים לקנות, שיש לחלוק את המתנה בין השליח למשלח. לעיון- כתובות צ"ח. חושן המשפט קפ"ג סעיפים ה' -ו'
שאלה: לבוש צנוע מספיק: לכבוד הרב, האם אם אני שמה חצאיות ארוכות שמכסות את הקרסול או ממש נוגעות בהתחלתו והולכת עם גרביונים שהם דיי שקופים אבל עם נעליים שלא רואים את האצבעות, זה נחשב לצנוע מספיק?
תשובה: בהחלט צנוע. ה' יצליח דרכך.
שאלה: הלכות שונות: רציתי לדעת עם הרב יכול להשיב לי על פי פסקי מרן הרב מרדכי אליהו זצ"ל: 1. הבא"ח אוסר לשים בושם בשבת גם על הגוף משום מוליד. האם גם הרב אליהו זצ"ל אסר את זה? 2. משפחתי (לא דתיים) מחממים בפלטה רגילה ולפי הרב צריך פלטה ירושלמית האם בכל זאת אוכל לאכול מפלטה רגילה.? 3. לפי הרב קריעת אותיות שעל האריזה בטעות זה חילול שבת? 4. האם מותר לחמם מאכל שרובו מוצק וחלקו רוטב? אני יודע שיש חלק שמתירים. 5. בהזכרת פסוק מלא מהתורה אני יודע שאפשר להגיד את שם ה' אבל השאלה האם זה עדיף.? וחג שמח! מקווה שתענו לי וסליחה על לקיחת הזמן.
תשובה: 1. הרב אליהו זצ"ל לא זז מהבא"ח. 2. כן, גם הרב אליהו זצ"ל הקל לנוהגים כך. 3. אם זה היה בטעות זה לא חילול שבת, אבל להבא יש להיזהר. 4. לדעת הרב אליהו אין להתיר. 5. אם הידיים נקיות והמקום צנוע וזה נאמר כלימוד תורה אז עדיף להזכיר את שם ד'.
שאלה: כהן מחלל שבת שנפטר- המשך: לצערי לא הבנתי את דברי הרב. הרי הגמרא בסנהדרין מז לומדת דרשה גמורה, לא יטמא בעמיו, שכהן נטמא רק למי שעושה מעשה עמיו, הרי לנו שזה דין תורה, שמי שמחלל שבת ולא שומר מצוות, אסור להיטמא לו. הרב קוק זצ"ל במאמרו על במותינו חללים גם סובר כך, ורק מי שנהרג ע"י גויים רח"ל דינו אחר. וזה מאמר שכתב כאן בא"י בשנות חייו המאוחרות. השאלה נשאלה בהמשך לשאלה "כהן מחלל שבת שנפטר"
תשובה: לא נאמר שאסור להיטמא אלא שאין להיטמא כקנס אולם בזמננו שרובם תינוקות שנשבו אין מקום לקנס זה, רק במקרה של רשע מפורסם וקשה יש לאסור.